Αυτό το λήμμα αφορά (μεταξύ άλλων) το **παλαιό τμήμα καλαθοσφαίρισης γυναικών** του Παναθλητικού Συκεών.  Για την ομώνυμη ομάδα **μετά το 2015**, δείτε: Παναθλητικός Συκεών (καλαθοσφαίριση γυναικών).    

Ο **Παναθλητικός Σύνδεσμος Φιλάθλων Συκεών** είναι ελληνικό αθλητικό σωματείο που δραστηριοποιείται στην περιοχή του Δήμου Νεαπόλεως-Συκεών στη Θεσσαλονίκη. Επίσημο έτος ίδρυσής του είναι το 1988 και οι αθλητές του αγωνίζονται με χρώματα το κόκκινο και το λευκό. Καλλιεργεί πληθώρα αθλημάτων για αθλητές και αθλήτριες όλων των ηλικιακών ομάδων, όπως την πετοσφαίριση, το σκάκι, την χειροσφαίριση, το τάε κβο ντο, την πυγμαχία και την επιτραπέζια αντισφαίριση. Μέχρι το 2015 διατηρούσε και τμήματα καλαθοσφαίρισης τα οποία ακολούθησαν αυτόνομη πορεία μετά από την απορρόφηση του αντίστοιχου τμήματος του Σ.Α. Πειραματικού.

Τμήμα καλαθοσφαίρισης ανδρών
----------------------------

### Ιστορική αναδρομή

Το ανδρικό τμήμα καλαθοσφαίρισης του συλλόγου συστάθηκε το καλοκαίρι του 2013, ξεκινώντας την πορεία του το επόμενο φθινόπωρο από τα Πρωταθλήματα της Ένωσης Καλαθοσφαιρικών Σωματείων Θεσσαλονίκης.

Κατά την αγωνιστική περίοδο 2013-14 ο Παναθλητικός Σ.Φ. Συκεών διαγωνίζεται στο Πρωτάθλημα της Γ2 Κατηγορίας Ανδρών που διοργανώνει η Ένωση Καλαθοσφαιρικών Σωματείων Θεσσαλονίκης και συγκεκριμένα στο 2ο Όμιλο.

Ο σύλλογος χρησιμοποιεί για έδρα του το «Κλειστό Δημοτικό Γυμναστήριο» στην περιοχή των Συκεών.

Τμήμα καλαθοσφαίρισης γυναικών
------------------------------

### Ιστορική αναδρομή

Με την ολοκλήρωση της αγωνιστικής περιόδου 2007-08 ο σύλλογος κατέκτησε το Πρωτάθλημα Α' Κατηγορίας Γυναικών που διοργανώνει η Ε.ΚΑ.Σ.Θ.

Από την επόμενη περίοδο, 2008-09, ο σύλλογος λαμβάνει μέρος στους αγώνες της Α2 Εθνικής Κατηγορίας Γυναικών. Πραγματοποιώντας το ντεμπούτο του τερμάτισε στην 8η θέση του βαθμολογικού πίνακα του Βορείου Ομίλου. Στο θεσμό του Κυπέλλου Ελλάδος, ο Παναθλητικός αποκλείστηκε κατά τη Β' Φάση, όπου και γνώρισε την ήττα από τον Παναθηναϊκό με σκορ 39-97.

Την επόμενη χρονιά, 2009-10, η ομάδα των Συκεών ολοκλήρωσε τις αγωνιστικές της υποχρεώσεις στη 2η θέση της κατάταξης του Ομίλου Βορρά, πίσω από τον πρωτοπόρο ΠΑΟΚ Σε αντίθεση με τις προηγούμενες χρονιές οπότε και το δικαίωμα ανόδου κέρδιζαν δύο αθλητικοί σύλλογοι από κάθε όμιλο, σύνολο τέσσερις, την περίοδο 2009-10 προβιβάστηκαν μόνο οι δύο πρωταθλήτριες ομάδες. Σκοπός της αλλαγής αυτής ήταν η μείωση των ομάδων των εθνικών κατηγοριών της γυναικείας καλαθοσφαίρισης από 14 σε 12, καθώς στα προηγούμενα χρόνια οικονομικοί λόγοι οδηγούσαν πολλούς συλλόγους στην αποχώρηση από τα πρωταθλήματα στα μέσα της χρονιάς. Ο Παναθλητικός περιορίστηκε στη συμμετοχή σε αγώνα μπαράζ με την Αμαρυλλίδα Βριλησσίων, την ομάδα που τερμάτισε δεύτερη στον Όμιλο Νότου, προκειμένου να οριστεί η ομάδα που θα ανέβαινε στην Α1 Εθνική σε περίπτωση που θα υπήρχε ομάδα που θα αδυνατούσε να λάβει μέρος στην πρώτη τη τάξει κατηγορία. Ο αγώνας διεξήχθη σε ουδέτερο γήπεδο στο Βόλο, με την Αμαρυλλίδα να επικρατεί με σκορ 54-61. Σε ό,τι αφορά το Κύπελλο Ελλάδος, ο Παναθλητικός έφτασε μέχρι και την τρίτη φάση, όπου και αποκλείστηκε από την Ολυμπιάδα Λάρισας με σκορ 52-66.

Κατά την επόμενη αγωνιστική περίοδο, 2010-11, ο σύλλογος βρέθηκε στην 4η θέση του τελικού βαθμολογικού πίνακα του Ομίλου Βορρά. Σε ό,τι αφορά το Κύπελλο, ο Παναθλητικός αποκλείστηκε κατά τη 2η αγωνιστική της Α' Φάσης, όταν ηττήθηκε με σκορ 49-58 από τον Απόλλωνα Καλαμαριάς.

Την επόμενη χρονιά, 2011-12, ολοκλήρωσε τις αγωνιστικές του υποχρεώσεις στη 2η θέση, ισοβαθμώντας με τον πρωτοπόρο Ολυμπιακό Βόλου, με 20 νίκες και 2 ήττες απολογισμό. Σε αγώνα μπαράζ για άνοδο στην Α1 Εθνική, η Τερψιθέα Γλυφάδας νίκησε με σκορ 67-46 τον Παναθλητικό, που παρέμεινε στην Α2 Κατηγορία. Στο Κύπελλο συμμετείχε σε τέσσερις συνολικά αγώνες, γνωρίζοντας τελικά τον αποκλεισμό από τον Παναθηναϊκό στη «Φάση των 16» με σκορ 53-56.

Την αγωνιστική περίοδο 2012-13, οπότε και έλαβε χώρα αναδιάρθρωση των κατηγοριών, η ομάδα των Συκεών διαγωνίστηκε στο Πρωτάθλημα του Β' Υποομίλου Βορρά της Α2 Εθνικής. Στην τελική βαθμολογική κατάταξη κατέλαβε τη 1η θέση του Υποομίλου  και στη συνέχεια τη 2η θέση στο σύνολο του Βορρά. Κατόπιν διεκδίκησε ανεπιτυχώς την άνοδο στην Α1 Εθνική με αντίπαλο τον Ιπποκράτη Κω σε αγώνα μπαράζ στην Αθήνα που έληξε με σκορ 63-61. Στη διοργάνωση του Κυπέλλου Ελλάδος αποκλείστηκε στη «Φάση των 16» κατόπιν ήττας με σκορ 61-69 από τον Παναθηναϊκό.

Η επόμενη χρονιά, 2013-14, αποδείχτηκε κομβική στην ιστορία του συλλόγου. Έχοντας συγκεντρώσει 20 νίκες και 2 ήττες κατέκτησε την κορυφή του τελικού βαθμολογικού πίνακα του Ομίλου Βορρά. Παράλληλα, εξασφάλισε την απευθείας άνοδό του στην Α1 Εθνική Κατηγορία. Σε ό,τι αφορά το Κύπελλο, αποκλείστηκε στο πρώτο του παιχνίδι κατόπιν ήττας με σκορ 50-48 από την Α.Ε. Πυλαίας.

Την επόμενη αγωνιστική περίοδο, 2014-15, ο Παναθλητικός Σ.Φ. Συκεών έλαβε μέρος στο Πρωτάθλημα της Α1 Εθνικής Κατηγορίας Γυναικών που διοργανώνει η Ελληνική Ομοσπονδία Καλαθοσφαίρισης.

Στα πλαίσια του θεσμού του Κυπέλλου Ελλάδος η ομάδα των Συκεών προκρίθηκε στη «Φάση των 8», έχοντας αποκλείσει την Ολύμπια Λάρισας.

Ο σύλλογος χρησιμοποιεί για έδρα του το «Κλειστό Δημοτικό Γυμναστήριο Επταπυργίου» στην περιοχή των Συκεών. Πρόεδρος του διοικητικού συμβουλίου είναι ο Βασίλης Μιχαηλίδης. Καθήκοντα προπονητή διατηρεί εδώ και αρκετά χρόνια ο Σίμος Συρόπουλος.

Τμήμα πετοσφαίρισης ανδρών
--------------------------

### Τρέχουσα αγωνιστική περίοδος

Κατά την τρέχουσα αγωνιστική περίοδο, 2013-14, ο Παναθλητικός Σ.Φ. Συκεών διαγωνίστηκε στο Πρωτάθλημα της Α' Κατηγορίας Ανδρών που διοργανώνει η Ένωση Πετοσφαιρικών Σωματείων Θεσσαλονίκης (αντιστοιχεί στον 3ο Όμιλο της Β' Εθνικής Κατηγορίας που διοργανώνει η Ελληνική Ομοσπονδία Πετοσφαίρισης). Στην τελική βαθμολογική κατάταξη βρέθηκε στην 8η θέση, έχοντας συλλέξει 7 νίκες και 15 ήττες.

Ο σύλλογος χρησιμοποιεί για έδρα του το «Κλειστό Δημοτικό Γυμναστήριο» στην περιοχή των Συκεών.

Τμήμα πετοσφαίρισης γυναικών
----------------------------

### Τρέχουσα αγωνιστική περίοδος

Κατά την τρέχουσα αγωνιστική περίοδο, 2013-14, ο Παναθλητικός Σ.Φ. Συκεών διαγωνίστηκε στο Πρωτάθλημα της Α' Κατηγορίας Γυναικών που διοργανώνει η Ένωση Πετοσφαιρικών Σωματείων Θεσσαλονίκης (αντιστοιχεί στον 3ο Όμιλο της Β' Εθνικής Κατηγορίας που διοργανώνει η Ελληνική Ομοσπονδία Πετοσφαίρισης). Στην τελική βαθμολογική κατάταξη βρέθηκε στην 7η θέση, έχοντας συλλέξει 7 νίκες και 13 ήττες.

Ο σύλλογος χρησιμοποιεί για έδρα του το «Κλειστό Δημοτικό Γυμναστήριο» στην περιοχή των Συκεών.

Τμήμα χειροσφαίρισης γυναικών
-----------------------------

### Ιστορικά στοιχεία

Η διοίκηση του συλλόγου αποφάσισε την αναστολή της λειτουργίας του τμήματος γυναικείας χειροσφαίρισης το 2006 και την απόσυρσή του από το Πρωτάθλημα της Α1 Εθνικής Κατηγορίας Γυναικών στα πλαίσια του οποίου διαγωνιζόταν τη χρονιά εκείνη.

### Τρέχουσα αγωνιστική περίοδος

Κατά την τρέχουσα αγωνιστική περίοδο, 2009-10, ο Παναθλητικός Συκεών συμμετείχε στο πρωτάθλημα της Β' Εθνικής Κατηγορίας Γυναικών και συγκεκριμένα στον 2Α υποόμιλο. Στην τελική βαθμολογία κατετάγη 7ος, στην προτελευταία θέση.

Παραπομπές
----------

1. ↑  «Συνένωση Παναθλητικού-Πειραματικού», άρθρο στον ιστότοπο NorthBasket.gr, 23 Αυγούστου 2015.
2. ↑  «Και εγένετο Παναθλητικός Συκεών - Πειραματικό», άρθρο στον ιστότοπο Tsiotras.blogspot.gr, 24 Αυγούστου 2015.
3. ↑  «Αρχίζει δουλειά ο Παναθλητικός» Αρχειοθετήθηκε 2014-04-10 στο Wayback Machine. άρθρο στον ιστότοπο BasketPlus.gr, 26 Αυγούστου 2013.
4. ↑  «Βαθμολογία Γ2 Κατηγορίας Ανδρών 2013-14 (2ος Όμιλος)», πληροφορίες στον επίσημο ιστότοπο της Ε.ΚΑ.Σ.Θ.
5. 1 2 3 4  «Μένει ο Συρόπουλος, αλλάζει γήπεδο ο Παναθλητικός», άρθρο στον ιστότοπο WePlayBall.gr, 31 Μαΐου 2010.
6. ↑  «Ένωση Καλαθοσφαιρικών Σωματείων Θεσσαλονίκης» Αρχειοθετήθηκε 2014-07-29 στο Wayback Machine. πληροφορίες στον επίσημο ιστότοπο της Ε.Ο.Κ.
7. 1 2 3 4 5 6 7 8  «Βαθμολογίες Πρωταθλημάτων» Αρχειοθετήθηκε 2014-01-21 στο Wayback Machine. πληροφορίες στον επίσημο ιστότοπο της Ε.Ο.Κ.
8. ↑  «Τα αποτελέσματα του κυπέλλου Γυναικών», άρθρο στον ιστότοπο Gazzetta.gr, 28 Σεπτεμβρίου 2008.
9. ↑  «Και με την βούλα 12 ομάδες στην Α1 και στην Α2», άρθρο στον ιστότοπο WePlayBall.gr, 18 Ιουνίου 2009.
10. ↑  «Νίκησε η Αμαρυλλίδα», άρθρο στον ιστότοπο SuperBasket.gr, 2 Μαΐου 2010.
11. ↑  «Κύπελλο Ελλάδας: Νίκη για την Ολυμπιάδα Λάρισας», άρθρο στον ιστότοπο WePlayBall.gr, 5 Νοεμβρίου 2009.
12. ↑  «Αποτελέσματα Κυπέλλου Γυναικών»[*νεκρός σύνδεσμος*], άρθρο στον ιστότοπο BasketNet.gr, 10 Οκτωβρίου 2010.
13. ↑  «Στην Α1 η Τερψιθέα!», άρθρο στον ιστότοπο WePlayBall.gr, 14 Μαΐου 2012.
14. ↑  «Στην Α1 γυναικών η Τερψιθέα Γλυφάδας θριάμβευσε 67-46 του Παναθλητικού στο μπαράζ του Βόλου»[*νεκρός σύνδεσμος*], άρθρο στον ιστότοπο GrBasket.gr, 13 Μαΐου 2012.
15. ↑  «Στους «8» και με την… Βούλα», άρθρο στον ιστότοπο του NovaΣΠΟΡ FM, 20 Νοεμβρίου 2011.
16. ↑  «Αποτελέσματα Α2 Βορρά: Στην Α1 το Ρύσιο, στα μπαράζ ανόδου ο Παναθλητικός!», άρθρο στον ιστότοπο WePlayBall.gr, 21 Απριλίου 2013.
17. ↑  «Στην Α1 ο Ιπποκράτης, το πάνω χέρι ο Ηρακλής» Αρχειοθετήθηκε 2013-10-31 στο Wayback Machine. άρθρο στον ιστότοπο SuperBasket.gr, 28 Απριλίου 2013.
18. ↑  ««Σαρωτικός» ο Αθηναϊκός, πέρασε ο Παναθηναϊκός», άρθρο στον ιστότοπο της εφημερίδας «Το Κέρδος», 30 Σεπτεμβρίου 2012.
19. ↑  «Πρωταθλητές Α2 Εθνικής Κατηγορίας Γυναικών» Αρχειοθετήθηκε 2014-03-08 στο Wayback Machine. πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
20. ↑  «Τερψιθέα και Παναθλητικός στην Α1», άρθρο στον ιστότοπο Sport24.gr, 13 Απριλίου 2014.
21. ↑  «Στην Α1 Παναθλητικός και Τερψιθέα» Αρχειοθετήθηκε 2014-04-26 στο Wayback Machine. άρθρο στον ιστότοπο WomenSports.gr, 13 Απριλίου 2014.
22. ↑  «Αποτελέσματα Α2 Βορρά: Φιέστα με 100άρα ο Παναθλητικός, έπεσε η ΑΓΕ Πιερίας!», άρθρο στον ιστότοπο WePlayBall.gr, 13 Απριλίου 2014.
23. ↑  «Πέρασαν Τιτάνες Δράμας, Πυλαία, Ηρακλής, Σέρρες, Ολυμπιακός Βόλου και Νίκη Λευκάδας» Αρχειοθετήθηκε 2019-03-24 στο Wayback Machine. άρθρο στον ιστότοπο SportsHero.gr, 22 Σεπτεμβρίου 2013.
24. ↑  «Στο «νήμα» η Πυλαία, πέρασαν Ηρόδοτος και Σπόρτιγκ» Αρχειοθετήθηκε 2015-01-23 στο Wayback Machine. άρθρο στον ιστότοπο PameSports.gr, 22 Σεπτεμβρίου 2013.
25. ↑  «Αποτελέσματα Κυπέλλου: "Βόμβες" από Πετρούπολη και Κρόνο!», άρθρο στον ιστότοπο WePlayBall.gr, 28 Σεπτεμβρίου 2014.
26. ↑  «Ίδρωσε για να περάσει ο Παναθλητικός από την Λάρισα και φέρνει Αμερικάνα»[*νεκρός σύνδεσμος*], άρθρο στον ιστότοπο SportsHero.gr, 28 Σεπτεμβρίου 2014.
27. ↑  «Διάλεξε Παναθλητικό ο Συρόπουλος!», άρθρο στον ιστότοπο WePlayBall.gr, 20 Ιουνίου 2012.
28. ↑  «Α' Κατηγορία Ανδρών 2013-14» Αρχειοθετήθηκε 2014-04-13 στο Wayback Machine. πληροφορίες στον επίσημο ιστότοπο της Ένωσης Πετοσφαιρικών Σωματείων Θεσσαλονίκης.
29. ↑  «Α' Κατηγορία Γυναικών 2013-14» Αρχειοθετήθηκε 2014-04-15 στο Wayback Machine. πληροφορίες στον επίσημο ιστότοπο της Ένωσης Πετοσφαιρικών Σωματείων Θεσσαλονίκης.
30. ↑  Βλαχαδάμης, Παναγιώτης (6 Δεκεμβρίου 2006). ««Αποσύρεται ο Παναθλητικός Συκεών»». *Ιστοσελίδα NovaΣΠΟΡ FM*.. Ανακτήθηκε στις 30 Μαρτίου 2010.
31. ↑  «Στατιστικά Αποτελέσματα Ομάδων». *Επίσημη ιστοσελίδα*. Ομοσπονδία Χειροσφαίρισης Ελλάδος. [*νεκρός σύνδεσμος*]

Εξωτερικοί σύνδεσμοι
--------------------

|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |

* Παναθλητικός Σ.Φ. Συκεών, επίσημος ιστότοπος των τμημάτων πετοσφαίρισης.
* Παναθλητικός Σ.Φ. Συκεών (volley), επίσημος λογαριασμός στο Facebook.
* Αποτελέσματα Συλλόγου: ΠΑΝΑΘΛΗΤΙΚΟΣ Σ.Φ. ΣΥΚΕΩΝ, στην ιστοσελίδα της Ελληνικής Σκακιστικής Ομοσπονδίας